መንግሥትንና የኦነግ ሽምቅ ተዋጊዎችን የሚሸመግል የሰላም ኮሚቴ ተቋቋመ
ለሁለቱም ወገኖች የተኩስ አቁም ጥያቄ ቀርቦላቸዋል በኦሮሚያ ክልል በምዕራብ ወለጋና በጉጂ ዞኖች መንግሥትና የኦነግ ሽምቅ ተዋጊዎች የሚያደርጉት ውጊያ እንዲቆም፣ ለውጊያ የዳረጓቸውን ፖለቲካዊም ሆነ ሌሎች ልዩነቶችን በጠረጴዛ ዙሪያ ለመፍታት የሰላም ኮሚቴ ተቋቁሞ ሥራ መጀመሩ ታወቀ፡፡ በፌዴራል በጎ አድራጎትና ማኅበራት ምዝገባ ኤጀንሲ የተመዘገበና ዕውቅና የተሰጠው ‹‹የዕርቅና የሰላም ኮሚቴ›› የሚል ስያሜ ያለው ስብስብ፣ በሁለቱ ወገኖች መሀል የተከሰተውን ውጊያ ለማስቆም ከሐሙስ የካቲት 26 ቀን 2012 ዓ.ም. ጀምሮ ሥራ መጀመሩ ተገልጿል፡፡የኮሚቴው ዋና ጸሐፊና የሕግ ባለሙያ አቶ ለሚ ታዬ ለሪፖርተር እንደገለጹት፣ በሁለቱ ወንድማማቾች መካከል በተፈጠረ የፖለቲካ አመለካከት ችግር ወደ ውጊያ ከተገባ ሰንብቷል፡፡ በተለይ የምዕራብ ወለጋና የጉጂ አካባቢዎች ነዋሪዎች ለሞትና ለእንግልት ከመጋለጣቸውም በተጨማሪ፣ አላስፈላጊ መስዋዕነትን እየከፈሉ መሆኑን ተናግረዋል፡፡ እንደ አቶ ለሚ ገለጻ፣ በመንግሥትና በኦነግ ሽምቅ ተዋጊዎች መካከል ያለው ችግር ሊፈታ የሚችለው በሰላማዊ መንገድ ብቻ ነው፡፡ ሁለቱን አካላት በጠረጴዛ ዙሪያ አገናኝቶ እንዲወያዩና ልዩነቶችን እንዲፈቱ ማድረግ፣ ኅብረተሰቡም በሁለቱ ወገኖች መሀል ለሚደረገው ሰላማዊ የዕርቅ ሒደት የበኩሉን አስተዋጽኦ እንዲያደርግ የተለያዩ ሕዝባዊ ውይይቶችም ይደረጋሉ ብለዋል፡፡በመሆኑም ኮሚቴው ተግባራዊ ዕርምጃ ከመጀመሩ አስቀድሞ ሁለቱንም ወገኖች ማነጋገሩን የጠቆሙት አቶ ታዬ፣ በሁለቱም ወገኖች በኩል ፈቃደኝነቱ በመኖሩ ሥራ መጀመሩን ገልጸዋል፡፡ መጀመርያ ለሁለቱም ወገኖች የተኩስ አቁም ጥያቄ መቅረቡን፣ እንዲሁም ሁለቱን ወገኖች በጠረጴዛ ዙሪያ ለማነጋገር ቦታው የት ይሁን በሚለው ላይ ኮሚቴው እየተወያየ መሆኑንም አቶ ታዬ አክለዋል፡፡ በሁለቱ ወንድማማቾች መካከል የሚደረገው ውጊያ ሕፃናትንና አዛውንቶችን ጭምር ታጣቂ ከማድረግና የአገሪቱን ኢኮኖሚ ከማዳከም የዘለለ ጥቅም ስለሌለው፣ ችግሮቻቸውንና ልዩነቶቻቸውን በጠረጴዛ ዙሪያ ተቀምጠው በመነጋገር መፍታት አማራጭ የሌለው መፍትሔ  መሆኑንም አስረድተዋል፡፡መንግሥት ለሰላም ከሚሠሩ ከማንኛውም አካላት ጋር አብሮ ለመሥራት ፈቃደኛ መሆኑንና ኮሚቴውም ጥያቄውን ሲያቀርብ መቀበሉን አቶ ታዬ ጠቁመው፣ ኮሚቴው የጀመረው የዕርቅና የሰላም እንቅስቃሴ በአጭር ጊዜ ውስጥ ውጤታማ ይሆናል የሚል ተስፋ እንዳላቸውም ገልጸዋል፡፡ የሰላም ኮሚቴው 13 አበላትን ማካተቱን፣ ከኦሮሚያ ክልል የዕውቅና የምስክር ወረቀት እንደ ተሰጠው አቶ ታዬ አስታውቀዋል፡፡ በዚህ መሠረት የኮሚቴው ዋና ሥራ አስፈጻሚ አቶ አባቢያ አባ ጆቢር፣ ምክትል ሥራ አስፈጻሚ መሰሉ ታሪኩ (አርቲስት)፣ ዋና ጸሐፊ አቶ ታዬ ለሚ፣ አባላት ደግሞ አበበ ገመቹ (ዶ/ር)፣ እልፍነሽ ቀኖ (አርቲስት)፣ ገመቹ መገርሳ (ዶ/ር) እና ሌሎችም የተካተቱበት መሆኑን ለማወቅ ተችሏል፡፡አንዳንዶቹ የኮሚቴው አባላት ቀደም ብሎ ሁለቱን ወገኖች ለማስታረቅ ከሞከሩ አባ ገዳዎች ጋር ሲሠሩ እንደነበሩ አቶ ታዬ አክለዋል፡፡  